# Implementeringsplan

# Tværsektorielt forløbsprogram for mennesker med depression

## Indledning

Forløbsprogrammet for mennesker med depression er et handlingsorienteret dokument, der beskriver sygehusenes, almen praksis’ og kommunernes opgaver og roller i samarbejdet og kommunikationen omkring denne målgruppe og de pårørende. Formålet er at sikre høj, ensartet kvalitet og sammenhæng i de samlede patientforløb, hvor patienter og pårørende bliver inddraget i indsatsen. Programmet er fagligt funderet på især publikationer fra Sundhedsstyrelsen og er udviklet i samarbejde med patienter, pårørende, patientforeninger og fagprofessionelle.

Forløbsprogrammet er bygget op omkring specifikke situationer, hvor mennesker med depression er i kontakt med sundhedsvæsenet (fx konsultationer i almen praksis, behandling i psykiatrien eller deltagelse i kommunale rehabiliteringstilbud). Programmet beskriver roller og opgaver for hver af de involverede aktører i disse situationer. Derfor kan forløbsprogrammet både bruges som:

* Et opslagsværk i det daglige arbejde
* Et udgangspunkt for at udarbejde sektorspecifikke instrukser mv.
* Et værktøj til den mere overordnede planlægning af den mono- og tværsektorielle indsats for mennesker med depression.

## Mål for implementeringen Målet med implementeringen er at sikre, at:

* Alle relevante medarbejdere i den primære og sekundære sundhedssektor kender til forløbsprogrammet og dets funktion.
* Forløbsprogrammet indarbejdes i de enkelte aktørers procedurer og instrukser.
* Forløbsprogrammet følges systematisk i det daglige tværsektorielle samarbejde.

## Implementeringsmetoden – ansvar og roller Implementeringen af forløbsprogrammet for mennesker med depression igangsættes og følges via den organisation, som i Region Syddanmark er etableret omkring det tværsektorielle samarbejde:

* *Sundhedskoordinationsudvalget (SKU)* godkender forløbsprogrammet og forelægges monitoreringer af programmet.
* *Det Administrative Kontaktforum (DAK)* giver indstillinger til SKU om godkendelse og monitorering af forløbsprogrammet.
* *Følgegruppen for Forebyggelse* er ansvarlige for løbende at følge implementeringen og effekten af forløbsprogrammet og på den baggrund udarbejde statusredegørelser til SKU og DAK.
* *De psykiatriske samordningsfora (PSOF)* koordinerer den lokale implementering af forløbsprogrammet på tværs af sygehus, kommuner og almen praksis. I forbindelse med igangsættelsen af implementeringen foreslås det, at formandskabet for arbejdsgruppen for nye rammer for kronisk sygdom præsenterer forløbsprogrammet på et møde i hvert PSOF.

Der udarbejdes i regi af hvert PSOF en lokal implementeringsplan, hvori det beskrives, hvordan implementeringen håndteres, hvilke initiativer der iværksættes og tidsplanen herfor.

*De lokale samordningsfora (somatik)* orienterer sig i forløbsprogrammet og vurderer, om det giver anledning til at justere lokale samarbejdsaftaler og procedurer, eksempelvis i forhold til tidlig opsporing af mennesker med depression.

* *Psykiatrien i Region Syddanmark:* Psykiatriens ledelse er ansvarlig for, at forløbsprogrammet implementeres på alle matrikler. De relevante medarbejdere skal introduceres til forløbsprogrammet, og dets samarbejds- og kommunikationsgange skal indarbejdes i gældende instrukser og procedurer.
* *Kommunerne*: De kommunale ledelser er ansvarlige for, at forløbsprogrammet implementeres i alle relevante afdelinger. Alle relevante medarbejdere skal introduceres til forløbsprogrammet, og dets samarbejds- og kommunikationsgange skal indarbejdes i gældende instrukser og procedurer. Kommunerne er ansvarlige for dagsordenssætning af forløbsprogrammet på de lokale Social- og Sundhedsudvalg og på de kommunalt lægelige udvalg (KLU)
* *Apotekerforeningen:* Informerer apotekerne i Region Syddanmark om forløbsprogrammet.
* *PLO Syddanmark:* Informerer deres medlemmer om forløbsprogrammet. Region Syddanmark informerer også de praktiserende læger igennem nyhedsbrevet ”Praksisnyt”. De regionale praksis- og datakonsulenter kan ligeledes bidrage med råd og vejledning i anvendelsen af forløbsprogrammet.
* *Arbejdsgruppen vedrørende nye rammer for kronisk sygdom* planlægger et fælles kick-off for implementeringen af patientforløbsprogrammet, hvor der er mulighed for at drøfte programmet på tværs af PSOF. Herudover faciliterer arbejdsgruppen præsentationen af patientforløbsprogrammet ved at udarbejde dagsordensmateriale mv. hertil.

## Særlige opmærksomhedspunkter i implementeringen

**Funktionen ”Den koordinerende kontaktperson”.** Nyt i forløbsprogrammet for mennesker med depression er, at en koordinerende kontaktperson skal tilbydes de borgere, der er diagnosticeret med depression og som samtidig har komplekse behov, herunder indsatser inden for arbejdsmarkedsområdet og øvrige kommunale områder. Den koordinerende kontaktperson sikrer, at der som minimum afholdes et fælles møde med relevante aktører, hvor der lægges en fælles plan for den videre indsats. Funktionen som ´’koordinerende kontaktperson’ placeres i lokalpsykiatrien, hvis borgeren er i behandling i psykiatrien. Hvis borger ikke er i behandling i psykiatrien, placeres kontaktpersonsfunktionen i det kommunale område, der varetaget rehabiliteringsopgaven i forhold til depressionsramte borgere. Funktionen forventes at medføre et øget behov for videregivelse af oplysninger, som kræver borgerens samtykke. Arbejdsgruppen vedr. nye rammer for kronisk sygdom udarbejder et koncept for, hvordan dette kan håndteres i praksis. Herudover er det er et vigtigt element i implementeringen, at hvert enkelt PSOF får aftalt, hvordan man her vil arbejde videre med ordningen.

**Større fokus på arbejdsmarkedsområdet**. I overensstemmelse med prioriteringerne i Sundhedsaftalen 2019-2023 har arbejdsmarkedsområdet fået særskilt opmærksomhed i forløbsprogrammet for mennesker med depression. I formidlingen og implementeringen af programmet er det derfor relevant at have særligt fokus på, hvordan arbejdsmarkedsområdet sammen med de øvrige indsatsser kan tænkes ind i et sammenhængende forløb.

**Patienter med let eller moderat depression kan tilbydes rehabiliteringstilbud i kommunen**

I rehabiliteringen anlægges en helhedsorienteret tilgang, der medtænker borgerens kontekst og relationen til andre. Rehabiliteringstilbuddene til mennesker med depression omfatter fx det dobbelte KRAM, sygdomsmestring, psykoedukation, rygestop, fysisk træning samt en ernæringsindsats. Den enkelte kommune fastlægger selv den nærmere udformning af rehabiliteringstilbuddene. Arbejdsgruppen vedr. nye rammer for kronisk sygdom har i et notat udarbejdet skøn for målgruppens størrelse og eksempler på de udgifter, som er forbundet med de relevante rehabiliteringstilbud.

**Sammenhængen på tværs af PSOF i implementeringen af forløbsprogrammet.** Forud for iværksættelsen af den lokale implementering drøftes opgaven tværgående på et temamøde med deltagelse af alle PSOF. Tilsvarende sker en erfaringsudveksling på tværs af samordningsfora et år efter iværksættelsen af den lokale implementering.

## Tidsplan

Forløbsprogrammet for mennesker med depression implementeres i psykiatrien, kommuner og almen praksis i perioden tredje kvartal 2020 til tredje kvartal 2021. Sidst i implementeringsperioden drøftes implementeringsgraden i de enkelte PSOF med henblik på igangsættelse af eventuelle yderligere implementeringsstøttende aktiviteter.

|  |  |
| --- | --- |
| Oversigt over implementeringsaktiviteter | |
| *Dato*  *Administrativ behandling og politisk godkendelse* | |
| Følgegruppen for forebyggelse indstiller forløbsprogrammet til behandling i DAK | 11.12.2019 |
| DAK indstiller forløbsprogrammet til godkendelse i SKU | 27.05.2020 |
| SKU godkender forløbsprogrammet og implementeringen påbegyndes | 24.06.2020 |
| *Central understøttelse af implementering 3. og 4. kvartal 2020*   * Arbejdsgruppen vedr. nye rammer for kronisk sygdom får udarbejdet et koncept for indhentning af samtykke til udveksling af oplysninger på tværs af myndigheder * Følgegruppen for forebyggelse er vært for et kick-off arrangement for alle PSOF inden iværksættelse af den lokale implementering.   *Tilrettelæggelse af lokal implementering 4. kvartal 2020. og 1. kvartal 2021* | |
| * PSOF dagsordenssætter forløbsprogrammet og igangsætter udviklingen af en lokal implementeringsplan. |  |
| * Lokale samordningsfora (somatik) forholder sig til forløbsprogrammet og justerer evt. procedurer i henhold hertil. | |
| * Kommunerne dagsordensætter forløbsprogrammet på Social- og Sundhedsudvalgene samt KLU. | |
| * Apotekerforeningen orienterer deres medlemmer om forløbsprogrammet. | |
| * PLO Syddanmark orienterer, i samarbejde med Region Syddanmark, deres medlemmer om forløbsprogrammet. | |
| *Erfaringsudveksling på tværs af PSOF* | |
| Følgegruppen for forebyggelse er vært for et tema-arrangement, hvor der er lejlighed til at drøfte implementeringserfaringer på tværs af PSOF. | 3. kvt. 2021 | |